**Esborrany del Decret d’Orientació Educativa xxx/20XX**

**Preàmbul.**

L’educació és un dret de totes les persones, reconegut en l’ordenament jurídic català i en l’ordenament internacional. L’exercici d’aquest dret s’ha de garantir al llarg de la vida, atenent totes les facetes del desenvolupament personal, social, acadèmic i professional.

Les propostes dels organismes internacionals en les darreres dècades han estat plenament favorables i compromeses amb la qualitat i l'equitat de l'educació per a tothom: els infants, els joves i les persones adultes.

La UNESCO (2015) emmarca el debat sobre l’educació qualificant-la de «bé públic» i situant-la en un «context global nou». Aquest binomi ha de permetre donar sentit a les polítiques i les pràctiques educatives concretes. El mateix organisme, en el marc dels objectius de desenvolupament sostenible (ODS), estableix la necessitat d’una educació de qualitat, entesa com a inclusiva per a tothom i que promou oportunitats d’aprenentatge per a totes les persones. Concretament, l'objectiu 4 planteja garantir una educació inclusiva, equitativa i de qualitat, i promoure oportunitats d'aprenentatge durant tota la vida per a tothom. Altres organismes com la OCDE esmenten la importància d'una concepció inclusiva i orientadora de l'educació.

Tal com va definir la Comissió Europea a la comunicació de la Comissió al Parlament Europeu, al Consell, al Comitè Econòmic i Social Europeu i al Comitè de les Regions (2017), existeix la necessitat de millorar els resultats educatius per mitjà d’una acció integrada que inclogui, entre altres aspectes, l’orientació i l’assessorament.

La Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, recull que la tutoria, l’orientació educativa i professional i la col·laboració amb la família i l’entorn de l’alumnat han de ser actuacions rellevants.

L’Estatut d’autonomia de Catalunya, aprovat per la Llei orgànica 6/2006, de 19 de juliol de 2006, exposa, en l’article 17, que tots els menors tenen el dret a rebre l’atenció integral necessària per al desenvolupament de llur personalitat i llur benestar, en el context familiar i social.

La Llei 14/2010, de 27 de maig, dels drets i les oportunitats en la infància i l'adolescència, explicita que els infants i adolescents tenen el dret a demanar informació, assessorament, orientació o assistència; davant les situacions de risc, esmenta especialment l’orientació com a mesura necessària d’atenció social i educativa.

La Llei orgànica 3/2022, de 31 de març, d’ordenació i integració de la formació professional té per objecte, entre altres, posar a disposició de les persones un servei d’orientació i acompanyament professional que permeti el disseny d’itineraris formatius individuals i col·lectius (art 5). Pel que fa a l’orientació professional, en fixa la finalitat, els continguts i els moments de l’orientació, a més dels agents proveïdors, l’estructura i els protocols d’actuació. També estableix l’estratègia d’orientació, seguiment i avaluació del servei. En l’articulat, la Llei assenyala l’orientació professional i l’acompanyament de les persones com a eina per fer accessible la formació professional a tota la població; concretament, facilitant a les persones la presa de decisions durant la seva carrera, combatent estereotips de gènere, i afavorint el coneixement de les oportunitats existents al món laboral.

El Reial decret 659/2023, de 18 de juliol, d’ordenació del sistema de formació professional estableix que en les ofertes del sistema de formació professional, l'orientació i l'acció tutorial han d'acompanyar el procés formatiu de cada persona i que correspon a les administracions responsables de cada oferta promoure i garantir les mesures necessàries perquè la tutoria, el seguiment personal i l’orientació professional constitueixin un element integrat en les ofertes de formació professional

Segons la  Llei 10/2015, del 19 de juny, de formació i qualificació professionals, els serveis d’informació i orientació tenen, entre altres funcions, informar i assessorar els ciutadans: en la configuració de trajectòries d’aprenentatge coherents amb els objectius i les capacitats de cadascú; sobre els perfils professionals i llurs possibilitats i oportunitats d’ocupabilitat, amb l’objectiu de facilitar-los la inserció i la reinserció laborals; sobre les titulacions acadèmiques i els certificats de professionalitat; i finalment, sobre les possibilitats d’acreditació de competències i qualificacions professionals.

En matèria d'ensenyament no universitari, la Generalitat té les competències que estableix l'article 131 de l'Estatut d'autonomia de Catalunya i que ha desplegat la Llei 12/2009, del 10 de juliol, d'educació. Així, l’article 21 fixa que els alumnes tenen dret a rebre orientació, particularment en els àmbits educatiu i professional. També en l’article 57.7 fa referència a l’acció tutorial en l’educació bàsica, que ha de contribuir al desenvolupament personal, acadèmic i professional de l’alumne o alumna per tal que assoleixi maduresa personal i integració social. La mateixa Llei concreta, en l’articulat, que en l'educació secundària obligatòria s'ha de garantir un sistema global d'orientació professional i acadèmica, que permeti als alumnes conèixer les característiques del sistema formatiu i productiu, a fi d'escollir les opcions formatives adequades a llurs aptituds i preferències. L'acció tutorial al batxillerat i a la formació professional ha de reforçar l'orientació de caràcter personal, acadèmic i professional.

Aquest Decret desplega la Llei 12/2009, del 10 de juliol, d'educació i dona continuïtat a les actuacions que ha dut a terme el Departament d'Educació. A més, té en compte la normativa vigent, les orientacions dels organismes internacionals, els avenços de la recerca en educació, i també les pràctiques de referència, amb l’objectiu de fer possible una orientació de qualitat per a tot l’alumnat.

El Decret 150/2017, de 17 d'octubre, de l'atenció educativa a l'alumnat en el marc d'un sistema educatiu inclusiu, quant a l’orientació, desplega la coordinació interdepartamental per a l'atenció integral de l'alumne o alumna i per a la seva transició a la vida adulta, mitjançant l'orientació i el seguiment del seu itinerari formatiu. Entre les mesures i suports universals esmenta els processos d'acció tutorial i orientació; i entre les mesures i suports addicionals, entre altres, explicita les mesures d'acció tutorial específiques, el suport del mestre d'educació especial, el suport del professor d'orientació educativa, el suport escolar personalitzat i els programes intensius de millora.

També explicita que l'equip d’assessorament i orientació psicopedagògica (EAP) i l'orientador en el cas de l'educació secundària han de facilitar la informació, l'orientació, l'assessorament i l'acompanyament necessaris a les famílies o tutors legals de l'alumne o alumna i al mateix alumne o alumna.

El Decret 175/2022, de 27 de setembre, d’ordenació dels ensenyaments de l’educació bàsica situa l’atenció a l’alumnat i l’orientació educativa com un dels eixos vertebradors de l’acció educativa, que inclou les accions que promouen l’acompanyament personalitzat de l’alumnat. L’orientació s’incorpora com a principi pedagògic i d’organització del currículum. L’orientació educativa s’adreça a tot l’alumnat i és responsabilitat de tots els docents. Inclou l’atenció educativa inclusiva, l’acompanyament personal i l’acció tutorial, que abasta alhora l’orientació acadèmica i la professional. El projecte educatiu de centre n’ha d’establir els principis, i la direcció de centre ha de vetllar perquè les funcions d’orientació educativa i d’acció tutorial es portin a terme de forma distribuïda i coordinada entre tots els professionals del centre i la comunitat educativa. El Decret també detalla, d’una banda, el procés orientador i, de l’altra, les responsabilitats dels tutors, que han de col·laborar amb l’equip docent, els mestres d’educació especial a l’educació primària, o l’especialista d’orientació educativa a l’educació secundària; amb l'assessorament dels serveis educatius i la interlocució amb les famílies o tutors legals i l'alumne o alumna.

El Decret 171/2022, de 20 de setembre, d'ordenació dels ensenyaments de batxillerat estableix que l’orientació és un eix que permet a l’alumnat afrontar el seu destí acadèmic i professional; les activitats educatives al batxillerat paren una atenció especial a l’orientació de l’alumnat i a la incorporació de la perspectiva de gènere. Els principis que regeixen l'orientació educativa del centre constitueixen la base sobre la qual el projecte educatiu de centre ha de definir el model d'acció tutorial. Segons l’articulat, la tutoria dels alumnes és part de la funció docent. Concretament, correspon al tutor coordinar el pla de suport individualitzat que elabora l'equip docent, en col·laboració amb l'especialista d'orientació educativa del centre educatiu i, si escau, amb l'assessorament dels serveis educatius. La direcció del centre ha de vetllar perquè les funcions d'orientació educativa es portin a terme de forma distribuïda i coordinada entre tots els i les professionals del centre i la comunitat educativa. També s’hi exposa el consell orientador i s’expliciten les funcions de la figura del tutor en els ensenyaments de batxillerat.

Aquest Decret s'estructura en un preàmbul i set capítols. El preàmbul fonamenta l'esperit i la finalitat d'aquesta disposició i n'emmarca l'articulat amb els referents normatius i conceptuals sobre educació vigents.

El capítol I, amb les disposicions de caràcter general, comprèn un article referent a la definició del concepte d’orientació i quatre articles relatius a l'objecte, principis, àmbit, objectius i funcions de l'Administració educativa i dels centres educatius en relació amb el contingut del Decret.

El capítol II, sobre l’acció orientadora amb l’alumnat, inclou tres articles en què es detallen: en primer terme, els àmbits de l’orientació (personal, social, acadèmica i professional); en segon terme, el procés orientador (accés, acollida, familiarització, intensificació dels aprenentatges, traspassos/transicions); finalment, les diferents modalitats de l’acció orientadora (accions puntuals, accions continuades d’orientació, l’orientació integrada al currículum).

El capítol III, sobre l’organització de l’acció orientadora al centre, inclou tres articles: un entorn dels agents de l’orientació i les seves funcions (orientadors, tutors, docents, agents externs, orientació entre iguals, rol de les famílies), així com el rol de les direccions del centre. També inclou un article sobre altres col·laboracions en matèria d’orientació i un altre sobre el pla d’orientació educativa al centre.

El capítol IV concreta l’acció orientadora a les diferents etapes educatives, i inclou articles referents a l’orientació en l’educació infantil, en l’educació bàsica, en l’educació postobligatòria, i també un article sobre l’itinerari educatiu de l’alumnat i el seu seguiment.

En el capítol V es considera l’orientació com a eix per abordar diferents reptes del sistema educatiu; en concret, entorn a tres temàtiques: l’orientació per prevenir la desafecció i  l’absentisme; l’orientació com a estratègia per incidir sobre l’abandonament escolar prematur, i l’orientació verda, que considera la importància de l'emergència climàtica.

El capítol VI situa l’orientació en el marc del sistema educatiu. Els articles que inclou desenvolupen el paper del centre com a orientador; el paper de l’orientació dels agents locals al territori i, finalment, l’orientació educativa entesa com a treball en xarxa.

Finalment, el capítol VII detalla la qualitat de l’acció orientadora. Inclou articles els aspectes següents: la formació per poder exercir funcions orientadores; els criteris i estàndards de qualitat que s’han d’aplicar a l’acció orientadora; l’avaluació de l’orientació, i aspectes sobre l'ètica de l'orientació educativa.

**Capítol I.** **Aspectes generals de l’orientació.**

**Article 1. Definició**

L’orientació educativa és el conjunt d’accions, estratègies i activitats que, de manera planificada i continuada, es desenvolupen al llarg de l’educació infantil, l’educació bàsica, i de la resta d’ensenyaments no universitaris per a tot l’alumnat, en forma de suport i acompanyament, per tal d’afavorir un desenvolupament personal, social, acadèmic i professional òptims.

**Article 2. Objecte i principis**

L'objecte d’aquest Decret és establir el marc referencial i l’organització de l’orientació educativa per garantir l’orientació personalitzada de tot l’alumnat dels centres sostinguts amb fons públics de Catalunya en totes les etapes educatives no universitàries, mitjançant l’establiment de criteris per desplegar l’acció orientadora al llarg de tota l’escolaritat de tots i cadascun dels alumnes. El Decret estableix els principals àmbits en què cal orientar, els processos que ho faran possible, i els diferents agents implicats; també els desafiaments principals que ha de considerar l’orientació, i és en aquest sentit que concreta mecanismes per articular aquesta acció als centres educatius.

L’orientació educativa parteix de tres principis clàssics: la prevenció, entesa com el conjunt d'accions que eviten l'aparició de dificultats o esculls en l'itinerari de desenvolupament de l'alumne; la proacció, entesa com la iniciativa i l'afavoriment de l'acció orientadora educativa, i l’acció social, que pretén contribuir a la millora educativa i a l'impacte de l'acció orientadora en tot l'alumnat i el seu entorn. Aquests principis continuen sent elements referencials de l’acció orientadora.

A l’efecte d’aquest Decret, es consideren principis, amb caràcter més específic, els elements següents:

- La universalitat en l’accés i aprofitament dels recursos d’orientació per a tots els alumnes.

- El caràcter continuat i integrat de les accions d’orientació.

- La participació i el protagonisme de l’alumne o alumna en la definició del seu itinerari de desenvolupament personal, social, acadèmic i professional.

- L’equitat i la no discriminació per raó de gènere, origen, orientació sexual, identitat de gènere, discapacitat o qualsevol altra circumstància personal o social.

- La col·laboració i coordinació entre els agents implicats en el procés educatiu i el treball en xarxa.

**Article 3. Àmbit d’aplicació**

Tots els alumnes escolaritzats en etapes no universitàries han de poder concretar progressivament un projecte personal, social, acadèmic i professional al llarg del seu procés educatiu, i l’orientació educativa ha de facilitar-ho i optimitzar-ho. Aquest Decret s'aplica consegüentment a tots els alumnes, des de l'etapa de l'educació infantil fins a la finalització dels ensenyaments postobligatoris, així com als participants en l’educació de persones adultes.

L’orientació educativa abasta l’acompanyament i suport a tots els alumnes al llarg de la seva formació i inclou: les accions que es desenvolupen en el marc de les sessions d’ensenyament i aprenentatge -de manera individual o en grup; les accions personalitzades d’acompanyament i seguiment individual; les accions que de forma més específica es desenvolupen en les sessions de tutoria, i també les accions desenvolupades complementàriament, a través d’altres tipus d’activitats o sessions.

**Article 4. Objectius**

Els objectius de l'orientació educativa són:

- Acompanyar l'alumne o alumna en el procés de desenvolupament personal perquè guanyi autonomia i pugui regular el seu propi aprenentatge.

- Desenvolupar en cada alumne o alumna la consciència, coneixement i comprensió de les pròpies característiques, competències i idees sobre un mateix, en interacció amb el propi context personal, social i comunitari.

- Afavorir en cada alumne o alumna la progressiva comprensió de les característiques i dinàmiques de l’entorn sociocomunitari i socioeconòmic, a escala local, regional i global, tot identificant allò que influencia o pot influenciar el seu itinerari de desenvolupament personal, social, acadèmic i professional.

- Connectar els aprenentatges amb els projectes personals i amb els itineraris de desenvolupament personal, social, acadèmic i professional.

- Desenvolupar les competències per construir i concretar progressivament el projecte personal de desenvolupament i per afrontar i gestionar les situacions i reptes en els àmbits personal, social, acadèmic i professional que es produeixen quotidianament.

- Promoure la participació activa dels alumnes en el seu propi procés de desenvolupament i també la col·laboració en les propostes i dinàmiques de grup.

- Prevenir i detectar dificultats i barreres en el procés educatiu i en el desenvolupament del projecte personal, i proporcionar mesures i suports adequats per superar-les, tot generant confiança i expectatives d'assoliment.

**Article 5. Funcions de l’Administració i dels centres educatius en matèria d’orientació educativa**

A) Correspon a l'Administració educativa:

- Garantir que l'orientació educativa sigui una eina promotora de qualitat i equitat educativa.

- Concretar un marc referencial i uns criteris reguladors de l’orientació educativa comuns, que s’han de poder ajustar al context i característiques de cada territori i centre.

- Proporcionar models, referents i pràctiques orientadores perquè cada centre pugui concretar i desplegar el seu pla d'orientació educativa.

- Garantir la formació necessària, en matèria d’orientació, als professionals dels centres i dels serveis educatius que treballen en les etapes no universitàries.

- Garantir els recursos humans i materials necessaris perquè els centres puguin desenvolupar el seu pla d’orientació educativa.

- Establir els mecanismes per coordinar l’acció orientadora sobre la base del territori i per afavorir la col·laboració i el treball en xarxa dels centres i serveis educatius del Departament d’Educació amb altres agents del territori.

- Establir els mecanismes per fer el seguiment i l’avaluació per a la millora de les accions d’orientació educativa en el context dels centres, dels territoris i del sistema educatiu.

B) Correspon al centre educatiu:

- Definir i concretar el pla d’orientació educativa del centre, com a document integrant del projecte educatiu de centre (PEC) i el seu desplegament en els diferents nivells educatius.

- Concretar l’organització, la distribució de rols i funcions, i generar documents i recursos que permetin el desplegament de les accions d’orientació al centre, amb l’objectiu de garantir l'aprenentatge i el desenvolupament personal, social, acadèmic i professional de l’alumne.

- Aplicar programes i activitats d’orientació per a tots els alumnes al llarg de totes les etapes educatives.

- Coordinar-se amb els centres del territori, amb la col·laboració dels serveis educatius.

- Establir mecanismes de col·laboració i de treball en xarxa amb altres agents del territori, particularment amb els agents locals.

- Avaluar les accions d’orientació d'acord amb indicadors educatius que permetin fer el seguiment dels alumnes, compartir dades amb l’Administració, i incorporar millores a la proposta orientadora.

C) Correspon als serveis educatius:

- Col·laborar amb els centres educatius i altres agents locals en el desenvolupament del procés d’orientació.

- Col·laborar en l’acció orientadora al territori en relació amb el seguiment i actuació en casos d’absentisme i abandonament escolar prematur, i també en altres situacions que puguin prioritzar-se, particularment amb l'alumnat més vulnerable o en situació de risc.

- Col·laborar amb el professorat dels centres del seu territori en el desenvolupament de recursos per a la descoberta i comprensió de l’oferta formativa, laboral i d’altres activitats que estan disponibles al territori.

- Dinamitzar el treball en xarxa d’un territori per definir estratègies i actuacions per minimitzar l’absentisme i l’abandonament.

- Col·laborar en l’acompanyament dels processos de transició entre etapes i en l’orientació per a la continuïtat formativa, atenent particularment l’alumnat vulnerable, en risc o amb necessitats específiques de suport educatiu (NESE).

- Col·laborar en l’organització dels plans de formació permanent en matèria d’orientació de cada territori.

- Identificar i promoure la difusió de pràctiques de referència d’orientació desenvolupades a cada territori.

D)Correspon a la inspecció educativa:

- Supervisar el procés orientador del seu territori i impulsar les accions de millora que es derivin del seguiment i avaluació de l’orientació.

- Supervisar el seguiment i les actuacions relacionades amb l’orientació educativa de l’alumnat dels centres educatius i dels casos d’absentisme i abandonament escolar prematur.

**Capítol II. L’acció orientadora amb l’alumnat.**

**Article 6. Àmbits de l’orientació**

L'orientació educativa es desenvolupa en quatre àmbits principals: personal, social, acadèmic i professional.

- L’orientació en l’àmbit personal persegueix afavorir el desenvolupament d’estratègies adreçades a prendre consciència de les pròpies característiques i emocions, i també a desenvolupar recursos i capacitats personals que permetin gestionar la pròpia identitat. L'àmbit personal de l'orientació té com a objectiu el desenvolupament personal i emocional de l’alumne. Aquest àmbit inclou el foment de l'autonomia, l’autoconcepte, l'autoestima, i la presa de decisions.

- L'orientació en l'àmbit social té com a objectiu desenvolupar competències socials, en les relacions amb la resta de persones amb qui interacciona, per a la convivència positiva. Permet desenvolupar els valors democràtics, inclusius i de compromís amb el benestar col·lectiu. Aquest àmbit inclou el desenvolupament de les relacions assertives, la comunicació dialògica i el desenvolupament del clima social en contextos de formació i educació, entre altres.

- L'àmbit acadèmic de l'orientació té com a objectiu acompanyar el desenvolupament de les competències i habilitats acadèmiques de l'alumne. Aquest àmbit inclou, d’una banda, l’acompanyament personalitzat i, de l’altra, el suport al desenvolupament de les competències i estratègies adreçades a optimitzar l’aprenentatge (desenvolupament i millora de l'autoeficàcia; aprendre a aprendre; motivació i autoestima acadèmiques, i identificació i tria d’itineraris acadèmics).

- L'àmbit professional de l'orientació té com a objectiu acompanyar l'alumne o alumna en les decisions que va prenent al llarg de la seva escolaritat, per construir i gestionar un projecte vocacional o professional, la tria de l’itinerari formatiu i de les activitats o processos que concreten el seu projecte al llarg de la seva trajectòria formativa. Aquest àmbit inclou la comprensió del món laboral, del món de les professions i de les ocupacions, els seus valors i les seves dinàmiques; dels itineraris formatius que s’hi relacionen per al desenvolupament progressiu del seu projecte professional.

**Article 7. Procés orientador**

L’acció orientadora abasta totes les etapes i cadascun dels cursos o nivells que les componen i ha de considerar diferents processos que poden solapar-se en el temps i que són cíclics: l’accés, l’acollida, la familiarització, la intensificació dels aprenentatges, i els traspassos i transicions.

- L’accés ha d’assegurar que les condicions del centre, de l’oferta formativa i de les accions d'orientació estiguin realment a l’abast de tota la població a què s’adreça per tal que pugui esdevenir comunitat educativa. Vetlla també perquè es faciliti la participació de tots els alumnes, especialment els que tenen situacions de vulnerabilitat, risc o NESE.

- L’acollida comprèn totes les accions encaminades a promoure la plena incorporació de l’alumne o alumna i la seva família (particularment en l'educació bàsica) a la comunitat educativa en general i al grup en particular.

- La familiarització de l'alumne o alumna amb la manera de treballar al centre s'aconsegueix mitjançant el conjunt d’accions, dissenyades per l'equip docent, que asseguren que cada alumne o alumna pot incorporar-se a les dinàmiques d’ensenyament i aprenentatge pròpies del centre, del cicle i del nivell a partir de la seva comprensió, adopció i caracterització.

- La intensificació dels aprenentatges inclou la millora dels processos d'autoregulació i metacognició que l’alumne o alumna desenvolupa una vegada ha entès com funciona el centre, fa servir els recursos a l'abast i progressa en els aprenentatges, en el desenvolupament de competències i en les dinàmiques interpersonals. Permet assolir els aprenentatges i implica l’assoliment dels objectius educatius.

- Els traspassos (l’acompanyament o trànsit entre un nivell i el següent) i les transicions (canvi d’etapa o d’institució educativa) són el darrer procés orientador. Són moments en els quals es materialitzen canvis en la composició de grups, variacions en les estratègies metodològiques, en les dinàmiques, i en els sabers o continguts, que cal anticipar i preparar desenvolupant competències per afrontar els canvis i l’aproximació progressiva i articulada a la nova situació.

**Article. 8 Les accions d’orientació**

L’orientació combina diferents tipus de recursos i modalitats d’accions, que desenvolupen els diferents agents: els docents, els tutors, els docents especialistes en orientació educativa, l’alumnat, les famílies, i els agents externs al centre.

Els centres educatius disposen de tres grans estratègies per concretar i desenvolupar les diferents modalitats i recursos per a l’orientació: l’acció tutorial, la tutoria i la cotutoria.

L’acció tutorial és la responsabilitat orientadora, part de la funció docent, tal com defineix el Decret d'educació bàsica, que correspon a cada un dels docents d’un centre en el desenvolupament de la seva tasca. Comporta l’acompanyament personalitzat a cadascun dels alumnes en els àmbits personal, social, acadèmic i professional en el marc de la seva matèria, àrea de coneixement, àmbit o mòduls.

La tutoria és la responsabilitat específica de cada tutor en relació amb el grup i en relació amb cada alumne o alumna amb qui exerceix aquesta funció, esdevenint-ne el seu referent. Es concreta en l’espai de tutoria inclòs en l’horari lectiu, en altres moments en què el centre ho requereixi, interactuant amb el grup, amb grups petits o individualment. Permet tractar aspectes transversals dels àmbits personal, social, acadèmic i professional i fer activitats i programes específics relacionats amb les dinàmiques grupals o altres temàtiques. Aquest tutor esdevé el referent de l'alumnat del grup i també de les seves famílies.

La cotutoria és l’acompanyament i suport personalitzat a cada alumne o alumna en tots els àmbits de desenvolupament. El centre pot assignar la cotutoria a un o una docent diferent al tutor o tutora de grup, que ha d’actuar per assegurar un seguiment més acurat de tots els alumnes, una major personalització, i un acompanyament més proper de l'alumne o alumna o d'un grup reduït d'alumnes, i esdevenir el referent per aquest alumne o alumna i la seva família.

L’orientació es desenvolupa mitjançant diferents accions individuals o grupals que poden ser integrades en el currículum, continuades o puntuals:

- Accions d’orientació integrades al currículum: són les estratègies i activitats que es desenvolupen de manera continuada en les situacions d'aprenentatge de totes les matèries del currículum. Permeten relacionar la matèria amb elements que afavoreixen l’acompanyament personalitzat de l’alumne o alumna i el seu desenvolupament global en els àmbits personal, social, acadèmic i professional.

- Accions continuades d’orientació: són activitats desenvolupades en forma de programa o projecte al llarg d’un període de temps que permeten assolir objectius d’orientació més específics.

- Accions puntuals d’orientació: són actuacions relacionades amb l’orientació que es desenvolupen en moments concrets per complementar les accions integrades al currículum i les accions continuades.

**Capítol III. Organització de l’acció orientadora al centre**

**Article 9. Els agents de l’orientació en el centre educatiu**

Són agents de l’orientació educativa al centre educatiu: els docents, els tutors, els cotutors, els professionals de l’orientació educativa i els equips directius.

Les funcions dels docents en relació amb l’orientació són:

- Amb caràcter general, l’acció tutorial o la funció orientadora del o de la docent que es desenvolupa en cadascun dels grups on imparteix la seva docència, en què es té cura que les dinàmiques d'ensenyament i aprenentatge contribueixin al procés de desenvolupament personal, social, acadèmic i professional de cada alumne o alumna.

- Amb caràcter específic, les funcions de tutor o tutora o cotutor o cotutora, quan assumeixi aquestes responsabilitats, tal com es descriu a continuació.

Les funcions del tutors en relació amb l’orientació són:

- Coordinar l’acció tutorial de l’equip docent del grup del qual és responsable i la dels cotutors, en cas que se n'assignin.

- Coordinar-se amb la resta de tutors de nivell i/o d’etapa d’acord amb el pla d'orientació del centre.

- Planificar i desenvolupar la tutoria del seu grup des de la perspectiva orientadora acompanyant-lo en el seu desenvolupament a través d'activitats puntuals o continuades a les hores de tutoria o en altres moment que determini el centre educatiu, tot combinant actuacions individualitzades i actuacions grupals.

- Comunicar-se amb les famílies per fer el seguiment del seu desenvolupament personal, social, acadèmic i professional, de manera planificada i en aquelles altres ocasions en què sigui necessari.

- Treballar en xarxa amb els serveis educatius i altres agents sociocomunitaris per a l’acompanyament de l'alumnat en el seu desenvolupament personal, social, acadèmic i professional, en aquells moments que sigui necessari.

Les funcions dels cotutors en relació amb l’orientació són:

- Planificar i desenvolupar la cotutoria des de la perspectiva orientadora acompanyant l'alumne o alumna o petit grup d'alumnes assignats acompanyant-los en el seu desenvolupament persona, social, acadèmic i professional.

- Participar, juntament amb la resta de cotutors del mateix nivell, en la coordinació de les accions d'orientació educativa.

- Comunicar-se amb les famílies de l'alumne o alumna o petit grup d'alumnes assignats per fer el seguiment del seu desenvolupament personal, social, acadèmic i professional de manera planificada i en aquelles altres ocasions en què sigui necessari.

- Treballar en xarxa amb els serveis educatius i altres agents sociocomunitaris per a l’acompanyament de l'alumne o alumna o petit grup d'alumnes assignats, en el seu desenvolupament personal, social, acadèmic i professional, en aquells moments que sigui necessari.

Les funcions dels docents de l'especialitat de l'orientació educativa en relació amb l'orientació són:

- Coordinar els plans, programes i accions d'orientació educativa al centre.

- Col·laborar amb els equips docents en processos d'orientació específics que requereixen coneixements més especialitzats.

- Coordinar l’acció orientadora del centre amb els agents de l’entorn.

- Donar suport a l’equip directiu en la planificació de l’acció orientadora del centre educatiu expressada en el pla d’orientació educativa de centre.

- Atendre l’alumnat que necessiti actuacions orientadores específiques individuals i grupals, de manera coordinada amb tutors i cotutors.

- Coordinar l’avaluació de l’acció orientadora del centre i les accions de millora derivades d’aquest procés.

- Les pròpies del cotutor o cotutora, quan assumeixi aquestes responsabilitats, tal com s’ha descrit anteriorment.

Les funcions de l'equip directiu del centre en relació amb l’orientació són:

- Coordinar la planificació del pla d'orientació educativa del centre i incloure-la en els documents de gestió de centre.

- Coordinar els plans, programes i accions d'orientació en els centres que no disposin d'especialistes d'orientació.

- Supervisar i avaluar l'acció orientadora i els seus efectes en el desenvolupament global de l'alumne o alumna.

L'orientació al centre educatiu ha d'implicar els diferents agents per tal de garantir:

- L’accés a l’educació, l’acollida de l’alumnat i les famílies quan s‘incorporin al centre, la prevenció de l’absentisme i l’abandonament escolar i la continuïtat formativa.

- L'acompanyament de l’alumne o alumna i el seguiment personalitzat del seu desenvolupament personal, social, acadèmic i professional, atenent a les característiques i circumstàncies de cada persona.

- La familiarització de l’alumne o alumna i la seva família amb les dinàmiques del centre i amb els processos d'aprenentatge a l’aula.

- La intensificació dels aprenentatges de l’alumne o alumna en el marc de l'assoliment dels seus objectius educatius.

- L'adequació dels traspassos i les transicions educatives per afavorir la continuïtat formativa de l’alumnat.

- El benestar, la convivència i el procés d’aprenentatge promovent l’educació integral de tot l’alumnat.

- El desenvolupament personal i social afavorint l’autoconeixement, l’autoestima i  les relacions socials.

- El desenvolupament acadèmic i professional afavorint el coneixement dels diversos itineraris acadèmics, del món laboral i les dinàmiques de treball i la presa de decisions respecte al propi projecte de vida.

- L’orientació  professional des dels ensenyaments inicials i al llarg de totes les etapes i ensenyaments.

- La implicació de l’alumnat en el seu propi procés d'aprenentatge i progressivament en el seu projecte personal, així com en les accions d’orientació entre iguals del mateix nivell o d’altres nivells educatius o etapes.

- El treball en equip de centre de manera coordinada i en xarxa amb els diferents agents de la comunitat educativa i de l’entorn.

**Article 10. La participació de la Inspecció d’Educació i dels serveis educatius en l'orientació educativa**

La Inspecció d'Educació vetllarà perquè l'orientació educativa estigui coordinada a cada centre i a cada territori per garantir que tot l'alumnat pugui ser acompanyat en el seu procés de desenvolupament personal, social, acadèmic i professional.

Els diferents serveis educatius participaran, d'acord amb les seves atribucions i funcions, en les accions d'orientació educativa de tots els centres en els quals presten els seus serveis, d'acord amb la planificació i coordinació territorial de l'orientació educativa.

**Article 11. Altres col·laboracions**

Els centres, en funció de les seves necessitats, col·laboraran amb altres agents sociocomunitaris, socioeconòmics o d'altra naturalesa en el desenvolupament d’accions orientadores.

**Article 12. El pla d'orientació educativa de centre**

El pla d’orientació educativa recull la proposta orientadora que el centre desenvolupa d’acord amb el seu context, les seves característiques i les seves necessitats. El pla d’orientació formarà part de la documentació de gestió del centre. Ha de contenir, d'acord amb el procés i els àmbits de l'orientació, els objectius d’orientació, l’estructura organitzativa, la concreció de les accions d’orientació per als diferents professionals, àmbits i nivells, els sistemes d’avaluació i de seguiment del pla.

**Capítol IV. L’acció orientadora a les diferents etapes educatives**

L'acció orientadora a les diferents etapes educatives ha de considerar les característiques i elements definitoris de cada etapa educativa, del plantejament que proposa el currículum i de la seva concreció a cada centre, perquè donen identitat a l'acció educativa i, per tant, també al seu acompanyament. Per això, tots els ensenyaments ha d'incloure la proposta orientadora als documents de gestió de centre i ha d'avaluar-la cada curs escolar.

L’orientació ha de tenir en compte el moment evolutiu de cada alumne o alumna, la seva veu i les seves expectatives i aspiracions, així com les particularitats de cada etapa educativa per fer un acompanyament i seguiment adequat, donar una resposta òptima a les necessitats de cada alumne o alumna i vetllar perquè el seu itinerari formatiu sigui el més fluid i satisfactori possible, i desenvolupar també totes aquelles accions necessàries per a la prevenció de l'absentisme i de l'abandonament, tal com s'esmenta més específicament al capítol V.

En totes les etapes té importància vetllar per garantir de manera efectiva el procés orientador descrit al capítol II d'aquest Decret: l'accés, l'acollida, la familiarització amb l'etapa, el centre i el seu projecte; la intensificació dels aprenentatges i els processos de traspàs i transició, que esdevenen un cicle continu d'acció orientadora al llarg de tot l'itinerari formatiu.

En totes les etapes cal considerar l'acció orientadora entesa com a la responsabilitat compartida de tots els professionals que treballen al centre de manera complementària a la tutoria que és la responsabilitat específica de cada tutor o tutora, en funció de les especificitats de cada ensenyament.

**Article 13. L’orientació a l’educació infantil**

En aquesta etapa, l’orientació és una part implícita en la tasca educativa dels mestres i té un component personal i social molt important a través de l’establiment dels vincles i de l’acompanyament de cada alumne o alumna en un entorn d’acollida i seguretat per a tothom.

L'àmbit d’orientació acadèmica i professional es concreta en qüestions com l’eliminació dels estereotips de gènere o altres biaixos i prejudicis que poden ser presents de manera incipient en l’imaginari dels infants.

El treball en xarxa a l'educació infantil vetlla per la coordinació orientadora de totes les persones que interactuen amb els infants, fa el seguiment del procés d'aprenentatge de cadascun d'ells i coordina les accions amb les escoles bressol i amb altres agents externs, si escau.

La relació amb les famílies permet compartir l’educació per la salut, els hàbits saludables, la cura i tots els factors rellevants per al desenvolupament de l’infant.

La transició entre el primer i el segon cicle d’educació infantil i entre el segon cicle d’educació infantil i l’educació primària es realitzarà a través de la coordinació entre els dos cicles d'educació infantil i l'etapa d'educació primària, que comença per una comprensió recíproca de les característiques específiques de cada etapa. Aquesta transició serà òptima en la mesura que els alumnes puguin seguir el seu itinerari de la manera més fluïda i articulada possible.

**Article 14. L’orientació a l’educació bàsica**

En aquesta etapa, que inclou l'educació primària, l'educació secundària obligatòria i els cicles formatius de grau bàsic, l’orientació educativa ha de garantir que cada alumne o alumna pugui desenvolupar una comprensió de les pròpies característiques, una comprensió de les característiques i oportunitats del seu entorn, l’assoliment dels objectius educatius, el desenvolupament de les competències per a la generació d’un projecte personal que desenvoluparà per tal d’assolir-lo satisfactòriament.

La tutoria, espai i temps present a tota l'educació bàsica, esdevé un element important per afavorir el desenvolupament personal i social a través d’activitats de cohesió, gestió de conflictes, establiment d’acords i normes. En l'àmbit acadèmic, ha de desenvolupar capacitats a través d'activitats de síntesi com la planificació del treball, la utilització de l’agenda o els hàbits de treball i que complementen l’acció tutorial desenvolupada al llarg de les diferents propostes d'ensenyament i aprenentatge en els tres ensenyaments.

- L’educació primària

En aquesta etapa l’orientació personal i social ha de permetre que cada alumne o alumna incorpori, de manera progressivament conscient, les habilitats i competències que li permetran desenvolupar-se en els àmbits personal i social d’acord al seu moment evolutiu.

L’orientació acadèmica s’inicia en aquesta etapa tot proporcionant a cada alumne o alumna les competències per gestionar progressivament el seu propi procés d’aprenentatge, incorporant les estratègies necessàries per optimitzar aquest aprenentatge de manera específica en cadascuna de les àrees curriculars.

L’orientació professional en aquesta etapa, de caràcter incipient, preveu els primers processos de l’alfabetització professional, que consisteix en una primera aproximació al món de les professions i les dinàmiques sociolaborals, tot obrint la perspectiva de cada alumne o alumna en aquest àmbit, com a part del coneixement de l'entorn més proper.

La relació amb les famílies, en matèria d'orientació educativa, ha d’afavorir la col·laboració per potenciar la progressiva capacitat autoreguladora de l’alumne o alumna en la gestió dels aprenentatges i de les relacions.

En l’etapa d'educació primària cal establir els mecanismes de treball en xarxa amb altres centres i amb els serveis educatius, particularment, per facilitar l'acollida i les transicions.

- L’educació secundària  obligatòria

En aquesta etapa augmenta la complexitat escolar, apareix l’horitzó postobligatori i els corresponents itineraris formatius, i per aquest motiu, la dimensió professional de l’orientació s’incrementa progressivament.

En els àmbits personal i social, cal considerar les competències per gestionar l’autoconsciència emocional, la comprensió de les pròpies emocions i la interacció amb els altres, en un marc de confiança i benestar.

En l’àmbit acadèmic, l’orientació ha de seguir acompanyant i donant suport al desenvolupament de les competències per a l’aprenentatge en totes les àrees que també han d’incorporar progressivament informació i referències als itineraris formatius postobligatoris que s’hi relacionen.

En l’àmbit professional o vocacional, l’educació secundària ha d'introduir progressivament els diferents horitzons professionals i els respectius itineraris formatius postobligatoris així com les dinàmiques exploratòries que ha d’iniciar cada alumne o alumna.

En l’etapa secundària obligatòria cal establir els mecanismes de treball en xarxa amb altres centres i agents educatius i socials de l’entorn que permeti connectar el treball orientador intern del centre amb altres accions conduents a facilitar les transicions i l’orientació professional.

La relació amb els famílies, ha de facilitar la comunicació i el seguiment de l'itinerari formatiu i del desenvolupament global de l'alumne o alumna, propiciant que cada vegada l’alumne o alumna assumeixi més protagonisme en la valoració del seu itinerari i en la presa de decisions.

- Els cicles formatius de grau bàsic

Aquesta oferta configura una nova oportunitat per a l'alumnat que té intenció d'assolir l'educació bàsica amb un component professionalitzador de nivell bàsic i plantejar-se la continuïtat d'estudis amb les decisions que cal prendre en aquest sentit. La dimensió personal i social té molta importància per a l’alumne o alumna i requereix d’atenció orientadora.

En els àmbits personal i social, l'orientació educativa ha d'afavorir la consolidació de les habilitats i les competències per gestionar emocions i relacions, en un marc de confiança i benestar.

En l’àmbit acadèmic, l'orientació ha de considerar l'acompanyament de l'alumne o alumna amb una tipologia diferent d'activitats d'ensenyament i aprenentatge i les competències que aquesta modalitat pretén consolidar.

En l’àmbit professional o vocacional, l'orientació al grau bàsic ha de reconsiderar els diferents horitzons professionals i els seus respectius itineraris formatius postobligatoris i reforçar les dinàmiques exploratòries que ha d’iniciar cada alumne o alumna en aquest nou marc.

Els mecanismes de treball en xarxa amb altres centres i agents educatius i socials de l’entorn han de permetre connectar el treball orientador intern del centre i altres accions conduents a facilitar les transicions i l’orientació professional que són igualment importants per al grau bàsic.

La relació amb les famílies ha de facilitar el seguiment de l’itinerari formatiu i de desenvolupament de l’alumne o alumna en un marc de protagonisme d’aquest en la valoració del seu itinerari i en la presa de decisions.

**Article 15. L’orientació a l’educació postobligatòria**

Els ensenyaments postobligatoris comprenen la formació professional, el batxillerat i l'educació de persones adultes. En aquests ensenyaments l'orientació educativa acompanya l'alumne o alumna d'acord amb contextos diferenciats i una vegada ja ha concretat la primera tria després dels ensenyaments obligatoris.

L'orientació educativa en els tres ensenyaments ha de mantenir la relació amb les famílies de l'alumnat mentre és menor d'edat per al seguiment i acompanyament del seu itinerari formatiu. Una part de l'alumnat està apropant-se a la majoria d'edat i una altra part ja ho és, però l'orientació en els àmbits personal i social segueixen sent presents.

En els ensenyaments postobligatoris, els mecanismes de treball en xarxa amb altres centres i agents educatius i socials de l’entorn segueixen connectant el treball orientador intern del centre i altres accions conduents a facilitar les transicions.

- Formació professional

En aquesta etapa l’orientació educativa segueix sent una necessitat per als alumnes, encara que la tria de l'àmbit professional ja s’hagi iniciat. Els àmbits acadèmics i professionals segueixen tenint importància, atesa la diferent naturalesa professionalitzadora d'aquests ensenyaments. L’orientació acadèmica i professional ha d’estar integrada en els ensenyaments.

L’orientació acadèmica ha de considerar l’acompanyament de l’alumne o alumna amb una tipologia diferent d’activitats d’ensenyament i aprenentatge i les competències que aquests ensenyaments reclamen: formació que combina aprenentatges de caràcter transversal, i també aprenentatges professionals genèrics i específics de la família professional.

L’orientació professional ha de considerar la formació en centres de treball i el projecte professional que ha de portar l’alumne o alumna a un horitzó d’inserció laboral en acabar els estudis en curs o de complementació dels estudis professionals inicials amb d’altres estudis d'ensenyament superior universitari o no universitari.

La tutoria en aquesta etapa segueix tenint en compte el desenvolupament personal i social de l’alumne o alumna i de manera específica el seguiment del seu procés de professionalització a través de la coordinació de les accions del tutor o tutora de centre i tutor o tutora d’empresa.

- Batxillerat

L’orientació al batxillerat presenta també els quatre àmbits que cal orientar: personal, social, acadèmic i professional. En tractar-se d’una etapa no finalista, que hauria de tenir continuïtat en ensenyaments de caràcter professionalitzador, ja siguin, en la majoria dels casos, de formació professional o universitaris, l'orientació de la tria que es fa durant aquest ensenyament segueix sent una necessitat.

En els àmbits personal i social tenen especial importància els aspectes vinculats amb el benestar emocional i les competències per afrontar situacions complexes i d'alta exigència derivada de la limitació del temps, limitació de places i un horitzó sovint marcat per requisits d'accés dels estudis que podran cursar a continuació.

En l'àmbit acadèmic, l’acompanyament i el suport de l’alumne o alumna ha de permetre l’assoliment dels objectius de l’etapa i l’eventual acompanyament a la preparació per superar els requisits d’accés dels ensenyaments posteriors.

En l'àmbit professional, l’orientació ha de permetre confirmar o modificar el projecte personal de l’alumne o alumna en vistes a la continuïtat del seu itinerari formatiu post-obligatori.

- Educació de persones adultes

L’orientació en aquesta etapa formativa ha de facilitar l’assoliment de les competències formatives i l’eventual desenvolupament d’un projecte personal de caràcter formatiu i/ o professional en funció de la situació i característiques singulars de cada participant.

L'orientació dels àmbits personal i social ha de permetre l’establiment dels vincles de confiança, la cohesió dels grups i els processos d’emancipació, que són especialment rellevants, mitjançant accions i mesures que garanteixin l'accés, l'acollida i l'acompanyament de les persones participants al llarg de l'etapa.

L'orientació en l'àmbit acadèmic ha de procurar l’acompanyament del procés d’assoliment de les competències educatives que és també un desafiament important en aquesta etapa i que ha de tenir en compte la diversitat de perfils que poden estar presents a l’aula.

L’orientació de l'àmbit professional ha de possibilitar que aquells participants que ho necessitin puguin definir un projecte personal que tingui en compte la continuació de la formació en ensenyaments de caràcter professionalitzador, la continuïtat de la formació en itineraris formals o no formals i també la seva participació cultural, cívica i ciutadana, en funció de la situació i característiques de cadascun d’ells.

**Article 16. L'itinerari de l'alumnat i el seu seguiment**

L’orientació educativa ha de contribuir a optimitzar l’itinerari formatiu de cada alumne o alumna. L’itinerari comprèn tot el recorregut formatiu de cada alumne o alumna que inclou tota la formació inicial, des de l’inici de l’escolarització fins a finalització d’aquest període formatiu.

El Departament d’Educació establirà el procediment i els instruments, i també els continguts que facin possible el seguiment d’aquest itinerari, i en determinarà els agents que hi participaran. Aquests instruments es desenvoluparan tenint en compte el marc de digitalització de processos.

El seguiment de l'itinerari té caràcter universal i ha de permetre reforçar les pràctiques orientadores que han estat exitoses per afavorir-les. També ha de permetre desenvolupar mesures per afrontar les eventuals discontinuïtats i dificultats que es detectin al llarg de tot el procés formatiu i d’orientació de l’alumne o alumna.

**Capítol V. L’orientació i els reptes del sistema educatiu**

El sistema educatiu ha de fer front a grans desafiaments que van variant amb el temps. L’absentisme i l’abandonament són desafiaments que cal afrontar des de l’acció orientadora atès que afecten de manera molt directa el sistema educatiu a Catalunya. L’orientació ha de ser un dels factors que ha de permetre que molts joves recondueixin la seva situació, tot contribuint a construir itineraris educatius i professionals engrescadors.

La perspectiva de gènere i la perspectiva interseccional configuren dos grans reptes socials que han d'estar presents en la pràctica educativa i, per tant, orientadora.

La situació climàtica global i l’emergència climàtica configura també una realitat que reclama la màxima atenció educativa. En aquest sentit, l’orientació ha de ser sensible i ha de col·laborar a formar ciutadans i ciutadanes conscients de la situació per tal que esdevinguin agents actius, a través de les seves decisions i de la seva acció individual i col·lectiva.

El Decret recull aquests quatre aspectes atesa la seva importància social.

**Article 17. L’orientació educativa i l’absentisme**

- L’orientació educativa és un dels mecanismes que pot incidir en la prevenció de l’absentisme. Els protocols d’absentisme preveuen la seva prevenció, l’actuació primerenca i també les mesures que cal aplicar quan ja és una realitat.

- L’orientació ha d’incidir en la prevenció des de tots els vessants: personal, social, acadèmic i professional, i ha de contribuir a la millor comprensió de la realitat de l’alumne o alumna, a l’establiment de vincles i dinàmiques psicosocials positives, a l’assoliment de les competències educatives i a la progressiva concreció d’un projecte personalment motivador.

- L’orientació també ha de servir per fer una identificació primerenca tant dels factors de caràcter personal, social, comunitari i educatiu que poden incidir en l’absentisme com per establir mesures preventives i també per recollir i valorar els indicadors d’absentisme de caràcter lleu, moderat i greu que afectin l’alumnat.

- El tutor o tutora, l’equip docent, els TIS o altres agents educatius han de participar en aquests processos que poden portar a la reincorporació de l’alumne o alumna al centre i, si no és possible, reclamar la intervenció de la direcció del centre, de la Inspecció, dels serveis educatius i dels serveis sociocomunitaris de l’àmbit local, com també de les comissions d’absentisme i abandonament d’àmbit comunitari.

**Article 18. L’orientació educativa i l’abandonament**

L’orientació educativa és un dels mecanismes que pot incidir també en la prevenció primària, secundària i terciària de l’abandonament, incidint, en primer lloc, en les mesures universals de prevenció; en segon lloc, en les mesures adreçades a l’absentisme, i, finalment, articulant actuacions en els casos d’abandonament.

La prevenció de l’abandonament ha de tenir en compte la importància de l’acompanyament i suport a l’alumnat en tots els seus àmbits i l’establiment de mesures específiques per a aquells casos que presentin risc d’absentisme o episodis d'absentisme o que presentin  altres necessitats socioeducatives que el podrien precipitar.

El Departament d’Educació facilitarà dades a l’Administració local que permetin identificar i atendre els casos d’abandonament que es produeixen en cada població, alhora que impulsarà la participació dels diferents professionals de l’educació a les comissions d’absentisme i abandonament dels municipis coordinades per comissions territorials i pels serveis centrals.

Els centres educatius, a través del treball en xarxa amb els serveis educatius i els ens locals, es coordinaran en el territori per acollir i acompanyar aquells alumnes que retornen al sistema en alguna de les noves oportunitats que ofereix.

**Article 19. L'orientació educativa i la perspectiva de gènere i la perspectiva interseccional**

L’orientació educativa ha de prestar atenció a la diversitat i a les diferències en les experiències, els interessos, les expectatives, les actituds i els comportaments dels alumnes, així com identificar les causes i les conseqüències de la desigualtat de gènere, per poder combatre-la.

En l’orientació ha d’incidir en la prevenció i detecció de situacions d’abús de poder i de violència. Cal tenir en compte el procés de socialització del gènere en l’ús dels espais de paraula a classe, espais d’esbarjo, entre altres.

L’orientació educativa ha de tenir en compte com la interactuació dels diferents sistemes de dominació i privilegi social com són el gènere, l’edat, la preferència del desig, la capacitat, l’origen i/o cultura, la classe social, entre d’altres, pot provocar discriminacions específiques i, en conseqüència, desigualtats socials.

L’orientació ha d’incidir en la promoció d’activitats inclusives i accessibles per a tot l’alumnat.

**Article 20. L’orientació verda**

- L’orientació ha de considerar en el seu desenvolupament l’impacte de l’emergència climàtica en el present i futur dels alumnes. Aquest enfocament ha de fer conscients els professionals de l’educació, en primera instància, i a l’alumnat dels efectes que l’emergència climàtica ja té en les seves vides com també les implicacions de les seves decisions i del seu projecte personal en el context actual.

- Els àmbits personal i social de l’orientació han d’abordar els comportaments personals i socials en l’abordatge de l’emergència, en la importància de les mesures que cada persona i que cada col·lectiu i comunitat pot adoptar, en el seu comportament personal, cívic comunitari i ciutadà.

- En l'àmbit acadèmic, l’orientació ha de relacionar els diferents continguts i activitats de cada àrea amb la millor anàlisi i comprensió del fenomen, de les seves causes i de les actuacions que cal emprendre per afrontar-lo amb criteris científics.

- En l'àmbit professional l’enfocament d’orientació verda ha de considerar, d’una banda, els condicionants i els efectes de les decisions vocacionals en clau climàtica i també el suport a les decisions capdavanteres i novedoses que alguns alumnes facin en àmbits nous i innovadors en els quals obriran camí.

**Capítol VI. L’articulació de l’orientació al sistema educatiu**

**Article 21. El centre orientador**

- Els centres educatius esdevenen centres orientadors quan ofereixen una proposta coordinada i articulada de les accions d’orientació que es distribueixen al llarg de tot el període formatiu, incloent activitats i estratègies integrades en els processos d’ensenyament i aprenentatge que es complementen amb altres accions continuades o puntuals i en col·laboració amb l’entorn.

- Els centres educatius disposaran d’un pla d’orientació educativa en el qual es concretaran les diferents accions orientadores, la seva distribució al llarg de tot el període formatiu i els rols i funcions de tot el personal que hi participarà, tal com especifica l’article 12 d’aquest Decret.

- El professorat desenvoluparà progressivament, en el marc de la seva proposta d’ensenyament i aprenentatge, les estratègies i activitats que permetin integrar la seva funció orientadora.

- El tutor o tutora, igualment, desenvoluparà la seva proposta de tutoria en l’espai lectiu dedicat a aquesta tasca i també les actuacions de coordinació de l’equip docent en aquesta matèria.

- El professorat especialista en orientació, en els centres que en disposin, procurarà la coordinació del pla d’orientació al centre en connexió amb els serveis educatius i amb els agents del territori que hi col·laborin.

- Cada any el centre desenvoluparà processos de seguiment i avaluació encaminats a la millora progressiva del pla.

**Article 22. El treball en xarxa al territori**

- El centre orientador treballarà de manera col·laborativa amb d’altres centres educatius, serveis educatius i amb altres agents orientadors presents al mateix territori per tal d’optimitzar i oferir un acompanyament i suport de qualitat als alumnes.

- La col·laboració inclourà compartir informació, la col·laboració en aspectes curriculars i metodològics, la participació conjunta en activitats o programes d’abast territorial i la col·laboració en les transicions dels seus alumnes.

- El centre designarà i reconeixerà les persones del centre que exerceixin de interlocutores i participants en les xarxes, comissions o projectes que s’impulsin en aquesta lògica col·laborativa territorial.

**Article 23. La col·laboració amb els agents locals**

Els centres educatius han d’establir els mecanismes per poder col·laborar amb els agents locals, particularment amb les diferents àrees dels ajuntaments, dels consells comarcals i de les diputacions que actuïn i tinguin incidència en tots aquells aspectes que puguin millorar l’atenció, acompanyament i seguiment dels itineraris de desenvolupament dels alumnes.

**Capítol VII. La qualitat en l’acció orientadora**

**Article 24. La formació per a l’exercici de les funcions orientadores**

- Els rols i funcions orientadores són part de l’acció professional dels professionals de l’educació als centres educatius, per això han de disposar de la formació que permeti aquest exercici.

- La formació en matèria d’orientació ha d’incloure un marc referencial comú per a tots els professionals en els termes descrits en aquest Decret.

- La formació ha d’estar disponible per al professorat, per als tutors i per als professionals de l’orientació, d’acord amb els rols i funcions que se’ls assigna.

- L’Administració educativa procurarà el marc per a la formació inicial i permanent en matèria d’orientació dels professionals de l’educació de les etapes no universitàries.

**Article 25. Criteris i estàndards de qualitat de l’acció orientadora**

L’Administració fixarà un conjunt de criteris i estàndards de qualitat de l’acció orientadora que permetran millorar l’orientació als centres i als territoris de manera progressiva.

Els estàndards de qualitat de l’orientació es definiran al voltant dels aspectes següents:

- La diversitat en la tipologia d’accions orientadores que rep cada alumne o alumna i el grau de vinculació amb el procés d’ensenyament i aprenentatge i de continuïtat en tots els cursos i etapes de l’itinerari formatiu.

- La formació dels i de les professionals que participen en l’orientació.

- El grau de formalització de la proposta orientadora de centre i de la seva organització.

- L’especificació del marc ètic de la pràctica orientadora.

- Els indicadors i mecanismes de seguiment i millora de l’acció orientadora.

- Les evidències de qualitat estimades a partir dels processos i resultats de l’acció orientadora.

- Els processos d'innovació en orientació basats en evidències de recerca.

**Article 26. L’avaluació i millora de l’acció orientadora**

- L’avaluació és la principal estratègia a partir de la qual es desenvolupen els processos de millora contínua. L’acció orientadora ha de ser avaluada regularment tenint en compte la proposta, el desplegament i els resultats i efectes.

- L’avaluació de l’acció orientadora es desenvoluparà a cada centre amb caràcter institucional, valorant el seguiment de cada alumne o alumna, el seu itinerari, els plans i programes desenvolupats i l’impacte global de les accions.

- També es desenvoluparà l’avaluació per a cada territori i en el conjunt del sistema.

- L’avaluació dels processos d’orientació i els seus resultats han de permetre identificar les fortaleses per consolidar-les i compartir-les com a pràctiques de referència i també aquells aspectes sobre els quals cal incidir per millorar-los.

- Anualment, la direcció del centre amb el suport de l’equip orientador, recollirà les evidències de procés i de resultats i impacte i adoptarà mesures conduents a la millora dels aspectes considerats menys satisfactoris en l’organització i el desplegament de la proposta orientadora.

- La memòria anual del centre recollirà aquelles decisions adoptades en termes d’accions de millora que derivin de l’avaluació de l’acció orientadora i s’aplicaran en el marc la programació general anual del curs següent.

**Article 27. L'ètica de l'orientació educativa**

La pràctica orientadora és una pràctica professional i ha d’estar subjecta a un marc ètic. Aquest marc ha de permetre que totes les propostes d’orientació se centrin en l’interès de l’alumne o alumna i evitin la interferència de qualsevol altre interès aliè.

El marc ètic de l’orientació ha de tenir present l’adhesió progressiva als següents principis:

- El respecte per la dignitat de qualsevol persona, pels seus drets, independentment de la seva situació, condició, origen, identitat o creences.

- La protecció de la seva intimitat i la confidencialitat de la informació que l’afecta.

- El consentiment informat de l’alumne o alumna i de la seva família si és menor d’edat, de les accions que en matèria d’orientació es desenvolupin o en les quals participi.

- La competència de les persones que exerceixen l’orientació i les limitacions en aquells àmbits en els quals no ho són.

- La formació i desenvolupament continuat dels professionals que exerceixen l’orientació.

- La responsabilitat en les accions desenvolupades.

- L’absència de conflicte d’interès en les accions o informacions proporcionades.

**Disposicions finals**

Primera

Desplegament reglamentari

S'autoritza la persona titular del Departament d'Educació perquè dicti les disposicions necessàries per desplegar i executar aquest Decret.

Segona

Entrada en vigor

Aquest Decret entra en vigor l'endemà de la publicació al *Diari Oficial de la Generalitat de Catalunya*